b'\n_START_ARTICLE_\nVallersund\n_START_SECTION_\nGeografi\n_START_PARAGRAPH_\nLandskapet i Vallersund kan best beskrives som et typisk Vestlands-Norge med mengder av \xc3\xb8yer, holmer og skj\xc3\xa6r og med fjordarmer som skj\xc3\xa6rer seg inn i landskapet. Det hele blir innrammet av avrundede fjellmassiv og med fjellene Tussan, Jofjellet og Ursfjellet som de st\xc3\xb8rste ute ved havet. Fjellene Flatheia, Stongfjellet og Kufjellet i Barset-/Sundsetomr\xc3\xa5det strekker seg helt opp til 319 moh. Fjellene er ikke s\xc3\xa5 store og monumentale, men runde og avslipt p\xc3\xa5 grunn av erosjon. Mellom fjellene er det til dels store daler som har blitt tilvokst med skog, som best\xc3\xa5r av gran, furu og bj\xc3\xb8rk._NEWLINE_Det finnes to jettegryter i Vallersund, den ene p\xc3\xa5 g\xc3\xa5rden Asser\xc3\xb8y og den andre p\xc3\xa5 s\xc3\xb8rpynten av Tran\xc3\xb8ya. Folk som bodde p\xc3\xa5 Tran\xc3\xb8ya brukte gryta som barkekar for sildgarn og laksen\xc3\xb8ter. Den er s\xc3\xa5pass stor at det g\xc3\xa5r an \xc3\xa5 legge to laksen\xc3\xb8ter der samtidig.\n_START_SECTION_\nJakt og fiske\n_START_PARAGRAPH_\nDet er flere sm\xc3\xa5 ferskvann som har bra med fisk._NEWLINE_Etter at det ble slutt p\xc3\xa5 \xc3\xa5 ha husdyrene i utmarka, har det grodd til i utmarka. Dette har igjen medf\xc3\xb8rt framveksten av en betydelig stamme av elg, hjort og r\xc3\xa5dyr. Skogsfugl og rype er ogs\xc3\xa5 p\xc3\xa5 frammarsj. Ved \xc3\xa5 sl\xc3\xa5 sammen alt areal p\xc3\xa5 g\xc3\xa5rdene fra Valseidet og fram til J\xc3\xb8ssund bru ble det i 2001 dannet et grunneierlag - Val og J\xc3\xb8ssund grunneierlag - som forvalter den voksende elgstammen i samme omr\xc3\xa5de. Siden den f\xc3\xb8rste elgjakta, som ble gjennomf\xc3\xb8rt i 2001 med kun \xc3\xa9n felt elgkalv, har det v\xc3\xa6rt et \xc3\xa5rlig uttak p\xc3\xa5 fire \xe2\x80\x93 fem dyr.\n_START_SECTION_\nJ\xc3\xb8ssund kirke\n_START_PARAGRAPH_\nJ\xc3\xb8ssund kirke, som f\xc3\xb8r sto p\xc3\xa5 g\xc3\xa5rden J\xc3\xb8ssund, m\xc3\xa5 ha eksistert allerede i middelalderen i flg O. Rygh i \xc2\xabNorske Gaardsnavne\xc2\xbb. Kirken kom p\xc3\xa5 private hender under det store krongodssalget i 1720-\xc3\xa5rene og tilh\xc3\xb8rte for det meste eierne av Vals\xc3\xb8ya. De s\xc3\xb8rget for vedlikeholdet, men hadde for det meste inntektene ogs\xc3\xa5. Kirken ble solgt fra Vals\xc3\xb8ya til kanselliassessor Fredrik Nannestad p\xc3\xa5 Storfosen. Senere, da familien Berg kj\xc3\xb8pte Vals\xc3\xb8ya, kj\xc3\xb8pte de ogs\xc3\xa5 kirken tilbake. Et stykke ut p\xc3\xa5 1800-tallet ble den solgt til kommunen. Kirka som var en liten trekirke, ble snart for liten samt at den var blitt noe skr\xc3\xb8pelig._NEWLINE_Etter en del stridigheter om hvor den nye kirka skulle bygges \xe2\x80\x93 folket fra Lys\xc3\xb8ysund ville at den skulle bygges p\xc3\xa5 R\xc3\xb8mmen \xe2\x80\x93 ble det besluttet \xc3\xa5 bygge en ny kirke p\xc3\xa5 Mandal i 1875. Kirka er bygd som langkirke av t\xc3\xb8mmer som er panelt inn- og utvendig. Takkonstruksjonen b\xc3\xa6res av to stolperekker i skipet. Kirka har plass til ca. 450 personer. Kirka gjennomgikk en st\xc3\xb8rre restaurering i \xc3\xa5rene 1951\xe2\x80\x9353._NEWLINE_P\xc3\xa5 den gamle kirkeg\xc3\xa5rden i J\xc3\xb8ssund, der den gamle kirken sto, l\xc3\xa5 et gravkammer under kirken. Skikken var at de betydeligste personer i bygda skulle gravlegges der. Kistene ble satt opp\xc3\xa5 hverandre i flere h\xc3\xb8yder. Da kirken ble revet, ble gravkammeret fylt med jord og planert. For noen \xc3\xa5r siden ble den gamle kirkeg\xc3\xa5rden p\xc3\xa5 J\xc3\xb8ssund satt i stand og omrisset av kirken merket opp.\n_START_SECTION_\nJ\xc3\xb8ssund bru\n_START_PARAGRAPH_\nOver den smaleste delen av sundet var det i eldre tider kun b\xc3\xa5ttransport. I 1907 kom den f\xc3\xb8rste brua over sundet, men den ble fort for svak for den \xc3\xb8kende trafikken, s\xc3\xa5 allerede i 1939 kom den nye fagverksbrua, som st\xc3\xa5r der den dag i dag. I sommerhalv\xc3\xa5ret er omr\xc3\xa5det rundt de gamle brukarene p\xc3\xa5 vestsiden en yndet fiskeplass med sei, taretorsk og laks for norske og utenlandske turister.\n_START_SECTION_\nIndustri\n_START_PARAGRAPH_\nFra tidlig p\xc3\xa5 1900-tallet og fram til nedleggelsen ca. midt p\xc3\xa5 60-tallet hadde Vallersund en slip/skipsverksted. Hambora slip l\xc3\xa5 ved det nord\xc3\xb8stlige utl\xc3\xb8pet av Vallersundet. Slipen kunne ta opp skuter p\xc3\xa5 opptil 70/75 fots lengde. Sundland og Kvalvik var de siste drivere av slipen. Etter krigen startet Arvid Lund sementvarefabrikk ved \xc3\x85sbakken. Fabrikken sysselsatte lokale arbeidstakere._NEWLINE_I ca. 1965 ble det startet en plastr\xc3\xb8rfabrikk i n\xc3\xa6rheten av J\xc3\xb8ssundbrua. Den ble startet av Snorre Krokmyrdal, senere ble den overtatt av Vallersund samvirkelag. Fabrikken ble nedlagt i 1977. P\xc3\xa5 Nordneset i Vallersund kom det p\xc3\xa5 slutten av 60-tallet i gang et krabbemottak. Det ble i mange \xc3\xa5r drevet av Dagrun Hodd\xc3\xb8. Hennes s\xc3\xb8nn, Eskil M\xc3\xb8rk, har sammen med Ove A. Mandal overtatt driften av fabrikken. Fosenkrabbe AS er blitt en stor arbeidsplass i bygda i krabbesesongen.\n_START_SECTION_\nUndervisning\n_START_PARAGRAPH_\nSandnes skole er kystbygda Vallersund sin skole. Den omfatter klassetrinnene 1 \xe2\x80\x93 7. Skolen er bygd midt p\xc3\xa5 1950-tallet, og har opp gjennom \xc3\xa5rene f\xc3\xa5tt flere tilbygg og andre utvidelser. Den sto i 2014 foran en st\xc3\xb8rre oppussing. Skolen har i de senere \xc3\xa5rene f\xc3\xa5tt flere priser for sine prosjektarbeid._NEWLINE_I 2008 fikk Vallersund ny skole og skolen endret navn til Vallersund oppvekstsenter. I dag omfatter den 1. til 7. trinn, da 8. til 10. trinn ble flyttet til Botng\xc3\xa5rd skole i 2013.'